b'\n_START_ARTICLE_\nRieti (pokrajina)\n_START_SECTION_\nZgodovinske zanimivosti\n_START_PARAGRAPH_\nBenediktinska opatija Farfa v ob\xc4\x8dini Fara in Sabina je bila zgrajena v petem stoletju na razvalinah starorimske vile in bli\xc5\xbenjega poganskega templja. Okoli leta 600 so jo Langobardi poru\xc5\xa1ili, a kmalu je bila obnovljena in v teku stoletij se je vedno bolj \xc5\xa1irila. Ker se je nahajala med Kne\xc5\xbeevino Spoleto in Pape\xc5\xa1ko dr\xc5\xbeavo, je s \xc4\x8dasom pridobila veliko ozemlja, ki so ji ga razni pape\xc5\xbei poklanjali za utrditev svojih meja. Vzporedno z ozemljem sta rastla tudi ugled in politi\xc4\x8dna pomembnost opatije. Najve\xc4\x8djo va\xc5\xbenost je dosegla v osmem stoletju, ko jo je vodil opat Sicardo, sorodnik Karla Velikega. V tem obdobju so bila izvr\xc5\xa1ena velika gradbena dela na vseh poslopjih opatije in najve\xc4\x8d na cerkvi, ki je bila opremljena z "westwerkom", kar je skoraj edini primer te stavbe v Italiji. Ker je pa opatija vedno slu\xc5\xbeila predvsem kot bivali\xc5\xa1\xc4\x8de menihov in versko sredi\xc5\xa1\xc4\x8de, se je arhitektura naglo spreminjala in se prilagajala vsakdanjim potrebam. Od mogo\xc4\x8dnih del karolin\xc5\xa1kega tipa je do dana\xc5\xa1njih dni ostal le podstavek cerkvenega zvonika.'